Trein tref motor, 3 beseerTrein tref voertuig (Foto: Verskaf) Drie mense is Dinsdagoggend beseer toe ’n trein ’n ligte voertuig by die Jakaroo-kruising in Witbank in Mpumalanga getref het. Volgens Russel Meiring, woordvoerder van ER24, het paramedici omstreeks 10:00 by die toneel aangekom waar hulle die ligte voertuig net langs die treinspoor aangetref het. Die insittendes van die voertuig, ’n man, ŉ vrou en ŉ tweejarige meisie is buite die voertuig aangetref. Die man en vrou het matige beserings opgedoen terwyl die kind veelvoudige beserings opgedoen het en in ’n kritieke toestand was. “Hulle is op die toneel behandel waarna hulle na ’n nabygeleë hospitaal geneem is vir verdere mediese behandeling,” sê Meiring. Besonderhede rondom die ongeluk is nog nie bekend nie. Die polisie was op die toneel en ondersoek tans die saak.